b'\n_START_ARTICLE_\nOgulin\n_START_SECTION_\nNaselja\n_START_PARAGRAPH_\nU Gradu Ogulinu su 24 naselja. To su sela: Desmerice, Donje Dubrave, Donje Zagorje, Dre\xc5\xbenica, Dujmi\xc4\x87 Selo, Gornje Dubrave, Gornje Zagorje, Hreljin Ogulinski, Jasenak, Markovi\xc4\x87 Selo, Otok O\xc5\xa1tarijski, Ponikve, Popovo Selo, Potok Musulinski, Pu\xc5\xa1kari\xc4\x87i, Ribari\xc4\x87i, Sabljak Selo, Salopek Selo, Sveti Petar, Tro\xc5\xa1marija, Turkovi\xc4\x87i Ogulinski, Vitunj, Zagorje_NEWLINE_I grad Ogulin jedno je od naselja a njegovi dijelovi ili gradske \xc4\x8detvrti su: Bo\xc5\xa1t, Brezik, Bukovica, Drenovac, Gavani, Kalci, Kosteli\xc4\x87 selo, Ku\xc4\x8dini\xc4\x87 selo, Lomost, Podvrh, Prapu\xc4\x87e, Proce, Sv. Jakov, Vu\xc4\x8di\xc4\x87 selo, Zagrad, \xc5\xbdegar te u\xc5\xbei centar.\n_START_SECTION_\nPovijest\n_START_PARAGRAPH_\nOgulin je nastao oko utvrde koju je izgradila plemi\xc4\x87ka obitelj Frankopan krajem 15. stolje\xc4\x87a. To\xc4\x8dno vrijeme nastanka ogulinske utvrde nije utvr\xc4\x91eno, no poznata je isprava Bernardina Frankopana koju je izdao u svom gradu Modru\xc5\xa1u oko 1500. godine kad je novosagra\xc4\x91enom gradu Ogulinu ozna\xc4\x8dio granice izme\xc4\x91u Modru\xc5\xa1a i Vitunja. Postoji i obja\xc5\xa1njenje nastanka imena Ogulin. _NEWLINE_Da se grad navodno prije zvao Zulum grad, \xc4\x90ulin ili Julin grad, povjesni\xc4\x8dar Mile Magdi\xc4\x87 smatra "pukim etimolo\xc5\xa1kim naga\xc4\x91anjem", te da se svojim dana\xc5\xa1njim imenom Ogulin, nazivao tako ve\xc4\x87 od svoga po\xc4\x8detka, potvr\xc4\x91uje to i karta s kraja 16. stolje\xc4\x87a. Sumnjivo je dakle i to, je li ime \xc4\x90ulin ponor iznad kojeg je nastao grad Ogulin dolazi od legende o djevojci \xc4\x90uli koja se zbog nesretne ljubavi sunovratila u ponor ili opet imamo slu\xc4\x8daj pu\xc4\x8dke etimologije ukomponiran u bajku._NEWLINE_Kakvo je Ogulin imao zna\xc4\x8denje u XV. i XVI. st. vidi se iz isprava toga vremena u kojima se ogulinska utvrda zove \xc2\xabklju\xc4\x8dem Kranjske\xc2\xbb. Stanovnici Ogulina bili su dobri vojnici, o \xc4\x8demu govori podatak da ih je zbog osobne hrabrosti i po\xc5\xbertvovnosti u borbi s Turcima od svake rabote oslobodio Vuk II. Krsto Frankopan Tr\xc5\xbea\xc4\x8dki, koji je 3. o\xc5\xbeujka 1622. godine izdao povelju kojom ih je za sva vremena oslobodio obveza prema knezovima Frankopanima. Ja\xc4\x8di razvoj Ogulina po\xc4\x8dinje u 19. stolje\xc4\x87u kada je u njemu sjedi\xc5\xa1te Modru\xc5\xa1ko-rije\xc4\x8dke \xc5\xbeupanije._NEWLINE_U iseljeni\xc4\x8dkom valu iz 1715. je dio Hrvata iz ogulinskog i oto\xc4\x8da\xc4\x8dkog kraja je odselio u ju\xc5\xbenu Ma\xc4\x91arsku, u sjevernu Baranju, u sela Mago\xc4\x8d, Bikalu i Hajma\xc5\xa1. Vremenom su svi ti Hrvati poma\xc4\x91areni, ali su sve vrijeme zadr\xc5\xbeali \xc4\x8dakavske osobine svog govora  ._NEWLINE_Velikosrbi su poku\xc5\xa1ali za vrijeme agresije na Hrvatsku zauzeti i ovaj hrvatski gradi\xc4\x87. _NEWLINE_RH je ovdje uo\xc4\x8di Domovinskog rata, neposredno nakon izbijanja balvan-revolucija, iskusila grubi zador u svoj suverenitet, kad je zrakoplovstvo JNA (JRV) interveniralo protiv hrvatskog MUP-a. To je bilo kad je 17. kolovoza 1990. MUP RH poslao prema Kninu 3 helikoptera s policajcima radi gu\xc5\xa1enja velikosrpske pobune, a iznad Ogulina su ih presreli 2 zrakoplova MiG-21 JNA (JRV) koji su zaprijetili helikopterima da \xc4\x87e ih sru\xc5\xa1iti ako ne skrenu s predvi\xc4\x91ene rute i ne vrate se u Lu\xc4\x8dko. _NEWLINE_ 12. studenoga 1991. su velikosrpski MiG-ovi raketirali Ogulin, a poslije je uslijedio poku\xc5\xa1aj proboja pje\xc5\xa1a\xc5\xa1tvom. U to vrijeme je Ogulin imao 10.525 stanovnika, a zbrinjavao je 1600 hrvatskih izbjeglica s Korduna.\n_START_SECTION_\nkronologija - klju\xc4\x8dni doga\xc4\x91aji\n_START_PARAGRAPH_\n\xc5\xbdeljezno doba - Japodi i japodska kultura _NEWLINE__NEWLINE_4. stolje\xc4\x87e pr. Kr. \xe2\x80\x93 doseljavanje Kelta. U Ogulinskom polju japodski gradovi Metulum, Terponos i druga gradinska naselja_NEWLINE__NEWLINE_35.- 33. pr.  Kr. - Rimljani osvajaju Metulum (Vini\xc4\x8dica kod O\xc5\xa1tarija) i pokoravaju Japode_NEWLINE__NEWLINE_1.- 3. stolje\xc4\x87e - Pax Romana_NEWLINE__NEWLINE_4.- 6. stolje\xc4\x87e - \xc5\xa1irenje kr\xc5\xa1\xc4\x87anstva ali i sve \xc4\x8de\xc5\xa1\xc4\x87i upadi barbara (Germani, Sarmati  pa Huni), Ostrogotska dr\xc5\xbeava zatim nakratko Bizant  _NEWLINE__NEWLINE_7. stolje\xc4\x87e - Avari i Slaveni naseljavaju se ju\xc5\xbeno od Save (oko 630. g. Hrvati)_NEWLINE__NEWLINE_9. stolje\xc4\x87e - u Frana\xc4\x8dkoj zoni interesa i pokr\xc5\xa1tavanje, Hrvati asimiliraju slavensko-avarsku banovinu u gorskoj Hrvatskoj_NEWLINE__NEWLINE_1097. - smrt Petra Sva\xc4\x8di\xc4\x87a na Gvozdu tj. prijevoju Kapela i 1102. stvaranje Ugarsko-Hrvatske dr\xc5\xbeave_NEWLINE__NEWLINE_12. stolje\xc4\x87e - prvi spomen \xc5\xbeupe Modru\xc5\xa1 i pretpostavljena izgradnja crkve Sv.Jakova u Ogulinu_NEWLINE__NEWLINE_13. stolje\xc4\x87e - knezovi Kr\xc4\x8dki kasnije nazvani Frankapani zaposjedaju Modru\xc5\xa1;  1242. Mongolski prodor _NEWLINE__NEWLINE_14. i 15. stolje\xc4\x87e - procvat Modru\xc5\xa1kog feuda, glagolja\xc5\xa1tvo, pavlinski samostan na Gvozdu, velebna crkva u O\xc5\xa1tarijama, Modru\xc5\xa1ka biskupija_NEWLINE__NEWLINE_1486. - nastaje Modru\xc5\xa1ki urbar (na u\xc5\xbeem ogulinskom podru\xc4\x8dju tada su samo sela Praprwcha, Kernycze, Zgwlyeze, Jablanovo)_NEWLINE__NEWLINE_1493. - Turci razaraju Modru\xc5\xa1, biskup bje\xc5\xbei u Vinodol, izbjegli\xc4\x8dki val prema sjeveru Hrvatske, Kranjska, Gradi\xc5\xa1\xc4\x87e_NEWLINE_oko 1500. - nad ponorom Dobre Bernardin Frankopan osniva grad Ogulin kao obrambeni ka\xc5\xa1el i odre\xc4\x91uje mu me\xc4\x91e prema Vitunju i Modru\xc5\xa1u_NEWLINE__NEWLINE_1521. - Turci pusto\xc5\xa1e O\xc5\xa1tarije i crkvu _NEWLINE__NEWLINE_1527. - na saboru u Cetingradu Hrvati biraju za kralja F. Habsburga_NEWLINE__NEWLINE_1553. - u Ogulinskoj kuli kraljevska vojna posada_NEWLINE__NEWLINE_1570. - Stjepan II Frankopan prodaje Ogulin Zrinskima_NEWLINE__NEWLINE_1584. i 1585. - Turci pale ku\xc4\x87e u Ogulinu i svu okolicu_NEWLINE__NEWLINE_16. i 17. stolje\xc4\x87e - Ogulinska kapetanija, na okolnim napu\xc5\xa1tenim zemlji\xc5\xa1tima naseljavaju se Uskoci i Vlasi ve\xc4\x87inom pravoslavni (Srbi)_NEWLINE__NEWLINE_1622.- 30. - Vuk Krsto Frankopan dio Ogulinaca progla\xc5\xa1ava slobodnjacima_NEWLINE__NEWLINE_1640.- 41. - Ogulinska buna radi me\xc4\x91a i povlastica_NEWLINE__NEWLINE_1683.- 99. - oslobodila\xc4\x8dki rat protiv Turaka_NEWLINE__NEWLINE_18. stolje\xc4\x87e - Ogulinci se nastanjuju izvan gradskih zidina, dio se naseljava na oslobo\xc4\x91enom zemlji posebno Kordun, Lika, Baranja, Srijem_NEWLINE__NEWLINE_. -  \xe2\x80\x96 -  - i uvode se nove kulture kukuruz i krumpir_NEWLINE__NEWLINE_1746. - reorganizacija Vojne Krajine, Ogulinska pukovnija u Karlova\xc4\x8dkom generalatu_NEWLINE__NEWLINE_1775.- 79. - gradi se Jozefinska cesta (Karlovac - Josipdol - Senj) _NEWLINE__NEWLINE_1781. - izgradnja  Crkve Sv.Kri\xc5\xbea, danas \xc5\xbeupne crkve_NEWLINE__NEWLINE_1809.- 13. - Napoleonova osvajanja, Ogulin kratko u Ilirskim provincijama _NEWLINE__NEWLINE_1835. - ban Josip Jela\xc4\x8di\xc4\x87 slu\xc5\xbebuje u Ogulinu_NEWLINE__NEWLINE_1871. - Rakovi\xc4\x8dka buna  _NEWLINE__NEWLINE_1865.- 73. - izgradnja \xc5\xbeeljezni\xc4\x8dke pruge Karlovac \xe2\x80\x93 Rijeka _NEWLINE__NEWLINE_1873.- 74. - izgra\xc4\x91ena Rudolfinska cesta Ogulin \xe2\x80\x93 Novi Vinodolski_NEWLINE__NEWLINE_1873.  - ro\xc4\x91ena Ivana Brli\xc4\x87 Ma\xc5\xbeurani\xc4\x87 i po\xc4\x8deci hrvatskog planinarstva _NEWLINE__NEWLINE_1873.- 81. - ukinuta Vojna Krajina _NEWLINE__NEWLINE_1887. - Ogulin je sredi\xc5\xa1te Modru\xc5\xa1ko \xe2\x80\x93 Rije\xc4\x8dke \xc5\xbeupanije_NEWLINE__NEWLINE_1914.- 18. - Prvi svjetski rat, zatim stvaranje kraljevine SHS_NEWLINE__NEWLINE_1919. - osnovana Prva Realna gimnazija_NEWLINE__NEWLINE_1924. - prvo elektri\xc4\x8dno svjetlo u Ogulinu_NEWLINE__NEWLINE_1941.- 45. - Drugi svjetski rat, NDH, Talijani, zatim Nijemci i antifa\xc5\xa1isti\xc4\x8dki otpor_NEWLINE__NEWLINE_1945. - SFR Jugoslavija, kotar Ogulin _NEWLINE__NEWLINE_1959. - izgradnja HE Gojak i stvoreno jezero Sabljaci_NEWLINE__NEWLINE_1964. - Radio postaja Ogulin_NEWLINE__NEWLINE_1973. - plasiranje na tr\xc5\xbei\xc5\xa1te "Ogulinskog kiselog kupusa"_NEWLINE__NEWLINE_1986. - izgradnja skija\xc5\xa1ko sportskog centra Bjelolasica _NEWLINE__NEWLINE_1990. - demokratske promjene u Jugoslaviji_NEWLINE__NEWLINE_1991. - stvaranje samostalne Hrvatske_NEWLINE__NEWLINE_1991.- 95. - Domovinski rat, linija razgrani\xc4\x8denja s velikosrpskim pobunjenicima u susjednom mjestu Josipdolu na 15 km od grada_NEWLINE__NEWLINE_2005. - izgra\xc4\x91ena auto-cesta kroz Ogulinsko polje i Tunel Mala Kapela\n_START_SECTION_\nGovor\n_START_PARAGRAPH_\nKao jedna od posebnosti kulturne i narodne ba\xc5\xa1tine tog kraja mo\xc5\xbee se navesti i specifi\xc4\x8dni govor. To je izvorno srednjo\xc4\x8dakavski ikavsko-ekavski govor u koji su s vremenom u\xc5\xa1le mnoge kajkavske, a zatim i \xc5\xa1tokavske rije\xc4\x8di pa se tako izgubila upitna zamjenica \xc4\x8da u korist rije\xc4\x8di kaj, ali su o\xc4\x8duvani mnogi \xc4\x8dakavske rije\xc4\x8di (npr. zamjenice za\xc4\x8d=za\xc5\xa1to, u\xc4\x8d=u \xc5\xa1to, po\xc4\x8d=po \xc5\xa1to, na\xc4\x8d=na \xc5\xa1to, ki=tko, kadi=gdje itd.). Od op\xc4\x87eslavenskog glasa jat postalo je i ili e, \xc5\xa1to je osobina \xc4\x8dakavskih ikavsko-ekavskih govora: ispred (zubnih) dentalnih suglasnika (t, d, s, z, l, r, n), ako iza njih slijede stra\xc5\xbenji samoglasnici (a, o, u) ili ako su na kraju rije\xc4\x8di, nekada\xc5\xa1nji jat je postao e; u ostalim slu\xc4\x8dajevima, pre\xc5\xa1ao je u i (npr. sedat-sidit, proli\xc4\x87e-leto, svitli-svetlo, bela-bilit)._NEWLINE_O\xc4\x8duvani su mnoge starinske \xc4\x8dakavske imenice i glagoli, npr. stara mati=baka, Mrtvi godi=Du\xc5\xa1ni dan, Velika Ma\xc5\xa1a=Velika Gospa, lasi=kosa, merlin=mrkva, mujsa=ma\xc4\x8dka, nafalice=samo radi toga, natli=pod, o\xc5\xa1\xc4\x87arija=gostiona, ra\xc5\xbeljat=proliti, pasti._NEWLINE_\xc4\x8cesta je redukcija samoglasnika (npr. voz\'t \xc4\x8dov\'ka da ne ide pi\xc5\xa1\'ce) i izostanak glasa h (npr. skr\'al la\xc4\x8de na vr\'u). _NEWLINE_Kajkavske su osobine izrazitije na sjevernom rubu tog podru\xc4\x8dja (Ozalj, Pribi\xc4\x87, Bregana, Kobili\xc4\x87), a \xc4\x8dakavske u ju\xc5\xbenijim krajevima (Duga Resa, Netreti\xc4\x87, Barilovi\xc4\x87, Bosiljevo, Generalski Stol, Ogulin).'